গার্মেন্ট শ্রমিক ট্রেড ইউনিয়ন কেন্দ্রের কার্যকরী সভাপতি কাজী রুহুল আমীনের সভাপতিত্বে অনুষ্ঠিত সমাবেশে বক্তব্য দেন সংগঠনের সাধারণ সম্পাদক শ্রমিক নেতা জলি তালুকদার, কেন্দ্রীয় নেতা সাদেকুর রহমান শামীম, কে এম মিন্টু, দুলাল সাহা, আজিজুল ইসলাম ও আনিসুর রহমান রুবেল। এতে সঞ্চালনা করেন সংগঠনের কোষাধ্যক্ষ এম এ শাহীন। সমাবেশে বক্তারা বলেন, ঈদের মাত্র পাঁচ দিন বাকি। অথচ গার্মেন্টশিল্পের শ্রমিকদের বোনাস ও মজুরি পরিস্থিতি ভয়াবহ। তাঁরা বলেন, অন্তত অর্ধেক কারখানায় এখনো জুলাই মাসের বকেয়া মজুরি পরিশোধ করা হয়নি। এমতাবস্থায় ঈদের আগে শ্রমিকদের বোনাস ও বকেয়া মজুরি পরিশোধের বিষয়টি নিয়ে অনিশ্চয়তা দেখা দিয়েছে বলে তাঁরা মন্তব্য করেন। তাঁরা জানান, ১৬ আগস্ট শ্রমিকদের বোনাস পরিশোধের শেষ দিন। কিন্তু বোনাস দূরের কথা এখনো জুলাই মাসের মজুরি বকেয়া থাকার ফলে শ্রমিকদের ঈদ উদ্‌যাপন মাটি হতে চলেছে।